APSTIPRINĀTS
ar iepirkuma komisijas 
2026.gada 28. augusta  6.sēdes protokolu 

atklāta konkursa “Saimniecības preces un materiāli “Latvijas dzelzceļš” koncerna vajadzībām” (iepirkuma identifikācijas Nr. LDZ 2026/194-AKC) nolikuma

SKAIDROJUMS Nr.4

Ieinteresētā piegādātāja jautājums:

Saskaņā ar atklāta konkursa „Saimniecības preces un materiāli “Latvijas dzelzceļš” koncerna vajadzībām” iepirkuma identifikācijas Nr. LDZ 2026/194-AKC (turpmāk – Iepirkums) nolikumam pievienotā līguma projekta 10.3. punktu (turpmāk – Punkts) ir noteikts:
“Pārdevējs bez iepriekšējas Pircēja piekrišanas nav tiesīgs apstrādāt Pircēja informāciju, izmantojot mākslīgā intelekta vai mašīnmācīšanās rīkus, kuru ietvaros Pircēja konfidenciāla vai ierobežotas pieejamības, tai skaitā personas datus saturoša, informācija tiek nodota, saglabāta, apstrādāta vai kļūst pieejama ārpus Pircēja vai Pārdevēja kontrolētās vides. Šāda rīcība uzskatāma par neatļautu informācijas nodošanu trešajām personām un līguma pārkāpumu.”
Izvērtējot minēto nosacījumu, lūdzam pasūtītāju to precizēt un sašaurināt, kā arī papildināt līguma projektu ar analoģisku, savstarpēji vienlīdzīgu prasību, kas attiektos arī uz Pircēju. Mūsu ieskatā pašreizējā Punkta redakcija ir pārmērīgi plaša, nepietiekami definēta un rada nesamērīgu risku pretendentiem.
1. Nedefinēts un pārmērīgi plašs jēdziens. Punktā lietotais jēdziens “mākslīgā intelekta vai mašīnmācīšanās rīki” nav definēts un burtiski aptver arī ikdienā izmantotus biznesa rīkus ar iebūvētu mašīnmācīšanās funkcionalitāti (piemēram, surogātpasta filtri, pareizrakstības un gramatikas pārbaudes rīki, OCR risinājumi, tulkošanas spraudņi, mākoņpakalpojumu automātiskā indeksēšana, CRM ieteikumu algoritmi u.tml.). Šādā redakcijā Punkts padara praktiski neizpildāmu ikdienas IT infrastruktūras lietošanu, nevis mērķtiecīgi ierobežo riskantu rīcību.
1. “Kontrolētās vides” jēdziens nav definēts. Nav skaidrs, vai ar to saprot fizisku infrastruktūru, līgumisku kontroli (piemēram, derīgu datu apstrādes līgumu ar apakšapstrādātāju atbilstoši Vispārīgās datu aizsardzības regulas (VDAR) 28. pantam) vai ko citu. Bez definīcijas pretendents nevar objektīvi novērtēt savu atbilstību Punktam jau piedāvājuma sagatavošanas stadijā.
1. Nediferencētas un nesamērīgas sekas. Punkts paredz vienādu seku (līguma pārkāpumu) iestāšanos neatkarīgi no pārkāpuma smaguma vai reāla riska pakāpes – vienādi tiek vērtēta gan faktiska personas datu noplūde, gan formāla, nekaitīga mašīnmācīšanās funkcijas izmantošana, kuras rezultātā informācija reāli nav bijusi pieejama trešajām personām. Šāds regulējums neatbilst samērīguma principam, kas jāievēro arī publiskā iepirkuma līguma nosacījumu noteikšanā.
Vēršam uzmanību, ka Pircēja rīcībā līguma izpildes ietvaros var nonākt Pārdevēja komercnoslēpumu saturoša, konfidenciāla vai citāda ierobežotas pieejamības informācija. Ja Pircējam šādas informācijas aizsardzībai attiecībā uz Pārdevēju tiek noteikts stingrs ierobežojums izmantot mākslīgā intelekta rīkus, tad pēc analoģijas un godīgas darījumu prakses principa vienāds ierobežojums – nododot, saglabājot vai apstrādājot Pārdevēja konfidenciālu informāciju ar mākslīgā intelekta rīkiem – būtu jāattiecina arī uz Pircēju. Vienpusējs regulējums, kas pienākumus uzliek tikai Pārdevējam, neatbilst līgumisko attiecību līdzsvara principam un rada pamatotas šaubas par nosacījumu samērīgumu.
Ievērojot iepriekš minēto, lūdzam pasūtītāju precizēt jēdzienus “mākslīgā intelekta vai mašīnmācīšanās rīki” un “Pircēja vai Pārdevēja kontrolēta vide”, paredzēt, ka par līguma pārkāpumu Punkta izpratnē uzskatāma tikai tāda rīcība, kuras rezultātā ir notikusi faktiska nesankcionēta konfidenciālas informācijas vai personas datu izpaušana vai pieejamības nodrošināšana trešajām personām, nevis formāls mākslīgā intelekta rīka izmantošanas fakts vien, kā arī papildināt līguma projektu ar analoģisku, uz Pircēju attiecināmu pienākumu neapstrādāt Pārdevēja konfidenciālu vai ierobežotas pieejamības informāciju ar mākslīgā intelekta rīkiem ārpus abpusēji kontrolētas vides bez iepriekšējas Pārdevēja piekrišanas, tādējādi nodrošinot pušu tiesību un pienākumu vienlīdzību.

Iepirkuma komisijas atbilde:

Saskaņā ar nolikuma 1.15.1. punktu (un Sabiedrisko pakalpojumu sniedzēju likuma 42.panta astotajā daļā noteikto), ja piegādātājs ir laikus rakstiski pieprasījis papildu informāciju par iepirkuma dokumentos iekļautajām prasībām, pasūtītājs to sniedz 5 darba dienu laikā, bet ne vēlāk kā 6 dienas pirms piedāvājumu iesniegšanas termiņa beigām.

Jautājums ir iesniegts Elektronisko iepirkumu sistēmā 2026.gada 27.augustā, plkst. 17.35.
Atbildei noteiktās 6 dienas pirms piedāvājumu iesniegšanas termiņa ir 2026.gada 28.augusts, plkst. 10.00.
Pasūtītājs skaidro, ka papildus informācijas pieprasījums ir saņemts nepilnu darba dienu (faktiski 2 stundas) pirms iestājas 6 dienu, t.s., “klusuma” periods, kura ietvaros papildus informācija vairs netiek sniegta, un tas nav pietiekami atbildes sagatavošanai. Ņemot vērā, ka papildus informācijas pieprasījums nav iesniegts laikus, pasūtītājs vairs nevar to izvērtēt, lai atlikušajā termiņā sagatavotu un sniegtu izvērstu atbildi. Nepieciešamības gadījumā jautājums var izskatīts līguma slēgšanas procesā. 







